Teresa Alonso Rasgado

María Teresa Alonso Rasgado (Chihuahua, Mexiko, XX. mendea) zientzialaria, ingeniari mekanikoa, irakaslea eta ikertzailea da, Lankidetza Globaleko dekanoa Queen Mary University of Londoneko Zientzia eta Ingeniaritza Fakultatean.

2016an, Ohtli saria eman zioten, Mexikoko Kanpo Harremanetarako Idazkaritzaren ohore gorena. 2019an, Lázaro Cárdenas presea eman zioten, bikaintasun akademikoaren sari gisa.

 Bizitza 
Alonso Rasgado Chihuahua estatuan jaio zen. Ingeniaritza zibileko lizentzia eta masterra Institutu Politekniko Nazionalean lortu zituen. Gero, Manchesterrera joan zen bizitzera, eta Ingeniaritza Mekanikoko doktore-tesia osatu zuen 1999 urtean, Mánchesterreko Unibertsitateko Zientzia eta Teknologia Institutuak (UMIST) emana. Doktoretza osteko lanerako (research fellow) plaza bat lortu zuen sail berean.

 Ibilbide zientifikoa 
2005 urteean, Alonso Rasgadok goi-mailako hezkuntzako irakasle lanpostua lortu zuen Manchesterreko Unibertsitatean. 2012 urtean Irakasle mailara igo zuten, Ingeniaritza Biomedikoa ikerketa taldeko zuzendari lanetarako. 

 Ikerketa 
Sistema biologikoen simulazioan jardun du, baita muskulu-eskeleto sistemaren biomekanikan ere. Inplanteen bateragarritasuna eta fidagarritasuna izan ditu ikergai. Bere taldeak software zein hardware zerbitzuetan oinarritutako produktuen diseinuan lan egiten du. Haren ikerketak orbaintze-ereduak garatzen lagundu du. 2018 urtean Alonso Rasgado Londresko Queen Mary Universityko irakasle izendatu zuten.

 Nazioarteko lankidetza 
2010 eta 2018 urteen artean, Alonso Rasgado Mexikoko Zientzia eta Teknologiaren Kontseilu Nazionaleko ohorezko ordezkaria izan zen. Graduondoko Programa Latinoamerikarraren (LAPP) zuzendaria izan zen University of Manchesterren; erakunde horrek lankidetzak ditu Latinoamerikan, Ipar Amerikan eta Kariben. Mexiko eta Erresuma Batuko akademikoak, zientzialariak, ikasleak eta institutuetako zuzendariak bildu zituen hainbat ekitaldi antolatu zituen. Ohtli Saria eman zioten, Erresuma Batuaren eta Mexikoren arteko truke akademikoa bultzatzeko egindako lana eskertzeko. Sasoi hartan, Alonso Rasgado irakaslea zen Manchesterreko Unibertsiratean, Munduan  Mexikotik etorritako graduondoko ikasle gehien zituen erakundean. Amerikako Estatuen Erakundearekin lankidetzan, zientzialariei eta ingeniariei laguntzeko beka-programak garatu zituen, eta graduondoko ikasketak hantxe hasteko, Erresuma Batuan.

2019 urtean Alonso Rasgadok bikaintasun akademikoko Lazaro Cárdenas domina jaso zuen. Urte berean, Queen Mary University of London-en Lankidetza Globaleko Dekano izendatu zuten. Mexikorekin diplomazia lanetan jarraitu zuen eta Citibanamex-ekin elkarlanean zortzi asteko ingeles ikastaro trinko bat garatzen hasi zen Mexikoko zientzialari gazteak Londresen doktoretza osteko ikasketetarako presta zitezen.

 Sariak eta aintzatespenak 

 2016an, Ohtli Saria
 2019an, Lázaro Cárdenas saria

 Erreferentziak 

 Kanpo estekak 

Kategoria:Mexikoko zientzialariak
Kategoria:Emakume zientzialariak
Kategoria:Emakume ingeniariak
Kategoria:Emakume irakasleak
Kategoria:Emakume ikertzaileak